《双投酒》
宋代·周麟之

君不见白壶中琼液白，避暑一杯冰雪敌。
只今名冠万钱厨，此法妙绝天下无。
又不见九重春色蔷薇露，群王自酌觞金母。
味涵椒桂光耀泉，御方弗许人间传。
向来我作金门客，不假酿花并渍核。
日日公堂给上尊，时时帝所分馀沥。
一朝释佩投江村，却访田家老瓦盆。
道院丹泉灰脚重，官炉玉友糟头浑。
有酒如此宁不饮，但赋独醒招楚魂。
锦谿昨夜秋风入，梧叶雨残溪水急。
呼奴为我挽飞流，涤瓮燎薪炊玉粒。
奴言新酿良未宜，此间寒燠来无时。
双投旧法酒经载，今焉可试君无疑。
初观白醑寒浆溜，再加麴米成重酎。
色如竹叶照人明，香似兰英和露透。
妻孥一笑盏斝空，所恨无多才数斗。
嗟予性与礼法疏，况此扫轨甘穷居，
肯学鴟夷隨后车，不烦骑驢骥子扶。
焉用拊缶歌乌乌，一觞一咏聊自娱。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。